Zohran Mamdani

Zohran Kwame Mamdani (, s. 18. lokakuuta 1991 Kampala, Uganda) on yhdysvaltalainen poliitikko. Hän on vuodesta 2021 toiminut New Yorkin osavaltion edustajainhuoneen jäsenenä (36. piiri, Queens). Marraskuussa 2025 hänet valittiin demokraattisen puolueen ehdokkaana New Yorkin pormestariksi. Hän kuuluu Yhdysvaltain demokraattisiin sosialisteihin.
Elämä.
Mamdani syntyi Ugandan pääkaupungissa Kampalassa. Hänen vanhempansa ovat ugandanintialaisia. Isä Mahmood Mamdani on Columbian yliopiston professori ja äiti Mira Nair elokuvaohjaaja. Mamdani oli viisivuotias, kun perhe muutti Etelä-Afrikkaan Kapkaupunkiin. Hän oli seitsemänvuotias, kun perhe muutti Yhdysvaltoihin New Yorkiin.
Mamdani valmistui peruskoulusta New Yorkissa ja kävi Bronx High School of Science -lukion. Myöhemmin hän suoritti kandidaatin tutkinnon afrikanistiikassa Bowdoin Collegessa. Hän sai Yhdysvaltain kansalaisuuden vuonna 2018.
Mamdani työskenteli ulosoton ehkäisyyn keskittyvänä asuntoneuvojana. Hän on julkaissut vuosina 2016–2019 musiikkia nimillä Young Cardamom ja Mr. Cardamom ja esiintynyt muun muassa näyttelijä Madhur Jaffreyn kanssa. Mamdani toimi kampanjapäällikkönä ja aktivistina useissa paikallisissa demokraattien kampanjoissa, kuten Ross Barkanin senaattikampanjassa vuonna 2018.
Vuonna 2024 Mamdani ilmoitti pyrkivänsä New Yorkin pormestariksi vuoden 2025 vaaleissa. Hän voitti demokraattien esivaaleissa ennakkosuosikki Andrew Cuomon kesäkuussa 2025. Mamdani on ilmoittanut tavoitteikseen muun muassa julkisen liikenteen muuttamisen ilmaiseksi sekä äitiyspakkausten jakamisen New Yorkissa. 4. marraskuuta 2025 järjestetyissä vaaleissa Mamdani sai vahvistamattoman tuloksen mukaan 50,39 prosenttia äänistä. Demokraattien esivaaleissa hävinnyt Andrew Cuomo sai 41,59 prosenttia ja republikaanien ehdokas Curtis Sliwa 7,11 prosenttia äänistä.
New Yorkin osavaltion edustajainhuone (2020–).
Mamdani valittiin vuonna 2019 New Yorkin osavaltion edustajainhuoneeseen 36. vaalipiiristä, joka kattaa Astorian ja Long Island Cityn alueet. Hän sai DSA:n tuen ja edustajakaudellaan hän keskittyi asumiseen, kohtuuhintaiseen joukkoliikenteeseen ja maahanmuuttajien oikeuksiin. Marraskuun vaaleissa hän voitti paikan ilman republikaanien vastaehdokasta. Mamdani valittiin uudelleen ilman vastaehdokkaita vuosina 2022 ja 2024.
Toukokuuhun 2025 mennessä Mamdani oli toiminut 20 lakiesityksen pääsponsorina, joista kolme tuli voimaan, sekä 238 lakiesityksen yhteissponsorina. Vuonna 2021 hän liittyi New Yorkin taksikuskien 15 päivän nälkälakkoon velkaantumista vastaan.
Taiteellinen ura.
Vuonna 2015 Mamdani otti käyttöön lisänimen Young Cardamom ja teki yhteistyötä pitkäaikaisen ystävänsä Abdul Bar Husseinin (rap-artisti HAB) kanssa kappaleella ”Kanda (Chap Chap)”, joka on hymni ugandalaiselle chapati-leivälle. Hän julkaisi HABin kanssa kuuden kappaleen EP-levyn "Sidda Mukyaalo" vuonna 2016. Levyllä he räppäävät kuudella eri kielellä penkoessaan omia kokemuksiaan ugandalaisina. "Rolling Stone" -musiikkilehden mukaan "Sidda Mukyaalo" on täynnä yhteiskunnallista kommentaaria. 
Vuotta myöhemmin Young Cardamom ja HAB tekivät yhteistyötä kappaleella ”#1 Spice”, joka tehtiin Disney-elokuvan "Queen of Katwe" (2016) ääniraitaa varten. Elokuvan ohjasi Mamdanin äiti Mira Nair. Mamdani toimi elokuvan musiikkijohtajana ja kolmantena apulaisohjaajana. Mamdani ja "Queen of Katwen" toinen musiikkivastaava Linda Cohen olivat vuonna 2017 ehdolla parhaasta musiikin johtamisesta Guild of Music Supervisors -palkinnon saajiksi alle 25 miljoonan dollarin budjetin elokuvissa. Mamdani myös näytteli elokuvassa taustahahmona vedonlyönninvälittäjäoppilasta. 
Nimellä Mr. Cardamom hän julkaisi vuonna 2019 Youtube-kanavallaan kappaleen ja musiikkivideon ”Nani”, joka on omistettu hänen isoäidilleen Praveen Nairille, kansalaisjärjestö Salaam Baalak Trustin perustajalle. "The New York Timesin" mukaan järjestö tukee vähävaraisia lapsia Delhissä. Videolla esiintyy Mamdanin äidin roolissa intialais-yhdysvaltalainen näyttelijä Madhur Jaffrey. Kappale on julkaistu myös Spotifyssa ja Apple Musicissa. 
Yksityiselämä.
Mamdani on šiiamuslimi. Hän on naimisissa syyrialaisen taiteilijan Rama Duwajin kanssa.